b"\n_START_ARTICLE_\nAkomodacija\n_START_PARAGRAPH_\nAkomodacija \xe2\x80\x93 (lot. accomodatio 'pritaikymas, prisitaikymas'), akies geb\xc4\x97jimas taip kaitalioti savo lau\xc5\xbeiam\xc4\x85j\xc4\x85 geb\xc4\x85, kad ai\xc5\xa1kiai matyt\xc5\xb3 \xc4\xafvairiai nutolusius daiktus. Akomodacijos laipsnis priklauso nuo daikto tolumo. \xc5\xbdi\xc5\xabrint \xc4\xaf tolimus daiktus, sveikai \xc5\xbemogaus akiai akomoduoti nereikia, nes pro jos optin\xc4\x99 sistem\xc4\x85 pra\xc4\x97j\xc4\x99 lygiagret\xc5\xabs spinduliai susikerta tinklain\xc4\x97je. \xc5\xbdi\xc5\xabrint \xc4\xaf artimus daiktus, akis turi savo lau\xc5\xbeiam\xc4\x85j\xc4\x85 geb\xc4\x85 padidinti, tai yra akomoduoti, nes be akomodacijos nuo daikt\xc5\xb3 at\xc4\x97j\xc4\x99 skleistiniai spinduliai susikirst\xc5\xb3 u\xc5\xbe tinklain\xc4\x97s, ir j\xc5\xb3 vaizdas b\xc5\xabt\xc5\xb3 nery\xc5\xa1kus. Akomoduojant akies krumplyno raumuo susitraukia, l\xc4\x99\xc5\xa1iuk\xc4\x85 laikantys saitai atsipalaiduoja, jis i\xc5\xa1sigaubia ir jo lau\xc5\xbeiamoji geba padid\xc4\x97ja._NEWLINE_Akies optin\xc4\x97s sistemos lau\xc5\xbeiamoji geba matuojama dioptrijomis; 1 dioptrija (dpt) atitinka lau\xc5\xbeiam\xc4\x85j\xc4\x85 geb\xc4\x85 l\xc4\x99\xc5\xa1io, kurio \xc5\xbeidinio nuotolis yra 1 metras. Did\xc5\xbeiausia lau\xc5\xbeiamoji geba iki 10 met\xc5\xb3 vaikui (apie 10 dioptrij\xc5\xb3). \xc5\xbdmogaus akies geb\xc4\x97jim\xc4\x85 akomoduoti rodo vadinamosios akomodacijos ribos \xe2\x80\x93 atstumas tarp ai\xc5\xa1kaus matymo artimiausio (kai akis maksimaliai akomoduoja) ir tolimiausio (akis visi\xc5\xa1kai neakomoduoja) ta\xc5\xa1k\xc5\xb3. Senstant akomocacijos ribos siaur\xc4\x97ja (palaipsniui tolsta artimiausias ai\xc5\xa1kaus matymo ta\xc5\xa1kas), ma\xc5\xbe\xc4\x97ja l\xc4\x99\xc5\xa1iuko elastingumas. Senatv\xc4\x97je akomodacija visi\xc5\xa1kai i\xc5\xa1nyksta, atsiranda senatvin\xc4\x97 toliaregyst\xc4\x97, vietoj susilpusios akomodacijos skaitymui reikia akini\xc5\xb3."